F'dak li għamel ma' Marija, il-Mulej ried jagħti sinjal ta' tama lil kull wieħed u waħda minna, spjega l-Arċisqof Scicluna fl-omelija waqt il-quddiesa fis-Solennità ta' Ommna Marija Mtellgha s-Sema, li saret il-Ħadd filgħodu fil-Bażilika Minuri tal-Mosta. Fl-15 ta' Awwissu tmien parroċċi madwar Malta u Għawdex iddedikati lil Santa Marija jiċċelebraw il-festa ta' Santa Marija, sebgħa f'Malta u oħra f'Għawdex. Il-festa ta' Santa Marija f'Malta tiġi ċċelebrata fil-Mosta, fl-Imqabba, f'Ħal Għaxaq, fil-Qrendi, f'Ħ'Attard, fil-Gudja u f'Birkirkara filwaqt li f'Għawdex tiġi ċċelebrata fir-Rabat. Il-festa ta' Santa Marija tiġi ċċelebrata wkoll fi tliet paroċċi oħra, f'Malta; f'Ħad-Dingli u fl-Imġarr filwaqt li f' Għadwex tiġi ċċelebrata fiż-Żebbuġ. Xi jfisser l-Għid tal-Assunta? Fl-omelija l-Arċisqof qal li l-Mulej intervjena fit-tgħanniqa ta' mħabba ta' ommha u missierha fit-tnissil tagħha biex iħarisha minn kull tebgħa tad-dnub u għamilha ħielsa biex, meta jiġi l-mument u jipproponilha li ssir omm ibnu, hi ma jkollha l-ebda xkiel. L-Arċisqof Scicluna qal li għall-Insara l-Għid tal-Assunta hu ċertezza li meta jasal il-mument aħna wkoll nissejħu biex inkunu fil-leminija tas-sultan imżejna bid-dija. Inkunu mimlija bid-dija tal-glorja li tiddi fil-wiċċ ta' Kristu. "U mhux biss l-esperjenza tal-Konvoj ta' Santa Marija li hi esperjenza reċenti tas-seklu li għadda, mhux biss il-ħelsien ta' din ir-rotunda, illum bażilika minuri, mill-qilla tal-għadu imma wkoll il-poplu Malti minn dejjem dar lejn Sidtna Marija bħala patruna ta' Malta, ta' Għawdex, tal-Gżejjer Maltin bħala dik li tħares fuqna, tkenninna u tressaqna lejn Ġesù." Kompla jispjega kif Sidtna Marija hi kapulavur tal-ħniena tal-Mulej li għażilha wkoll mhux biss biex permezz tagħha jitwieled ibnu magħmul bniedem, Ġesù ta' Nazaret, imma wkoll biex jagħtina kewkba tiddi fid-dlam tal-mewt, xaqq u raġġ ta' tama f'dak kollu li jġibilna ansjetà, apprensjoni u dulur. "Aħna lkoll nafu x'jiġifieri t-taħsir tal-mewt u kemm dulur iġibilna, kemm dulur iġibilna l-mewt li għalina hi firda mill-għeżiez tagħna, li għalina donnu hu post tad-dlam. Jalla Sidtna Marija kull meta ngħaddu minn dan id-dulur li ma nistgħux naħarbu minnu, tkun għalina dik il-kewkba tiddi fid-dlam, dik it-tama samma, dak id-dawl li hu frott tal-ħniena tal-Mulej," sostna l-Arċisqof. Knisja.mt Żewġ tradizzjonijiet Waqt l-omelija l-Arċisqof semma' li hemm żewġ tradizzjonijiet bħala l-iżjed rakkonti antiki ta' li l-Knisja kollha qiegħda tiċċelebra llum, għalkemm l-Ortodossi jiċċelebraw fit-22 ta' Awwissu. L-ewwel waħda hi li huma u jħarsu lejn il-qabar vojt ta'Ġesu, id-dixxipli setgħu jipperċepixxu, fwieħa qawwija li tinfed il-qalb u li hu sinjal tar-rebħa. It-tieni aspett interessanti fl-eqdem rakkonti tal-Assunta, li mhumiex fil-Evanġelji imma kitbiet antiki ħafna li jagħġnu wkoll il-ħajja u l-fidi tal-Knisja, hi li x-xhieda tal-qabar vojt ta' Marija kienu grupp kbir tal-appostli. "Donnu l-Knisja kellha bżonn tkun xhud li l-qawmien ta' Ġesu kien ukoll qawmien għall-ġisem tiegħu, li Sidtna Marija l-għażiża ommu, kellha tkun l-ewwel frott tal-qawmien ta' binha," spjega l-Arċisqof Scicluna.